अलीनगर थाना क्षेत्र के परशुरामपुर निवासी दशरथ पटेल का पुत्र मनोज कोटा में रहकर इंजीनियरिंग की तैयारी कर रहा था। बताते हैं कि इसके पहले भी वह प्रवेश परीक्षा नहीं निकाल पाया था। इस बार भी फेल होने से वह काफी निराश हो गया था। रविवार की रात में नौ बजे के करीब जब उसकी बहन उसे खाना लेकर कमरे गई तो देखा कि वह पंखे से झूल रहा है। इसे देख वह धाडे़ मारकर चीखने चिल्लाने लगी। उसकी शोर सुनकर घर के अन्य सदस्य पहुंचे तो कमरे के अंदर का दृश्य देख दंग रहे गए। तत्काल परिजन उसे लेकर नगर स्थित एक चिकित्सालय पहुंचे जहां चिकित्सकों ने उसे मृत घोषित कर दिया। इसके बाद परिजन रोते बिलखते उसे लेकर घर पहुंचे। सुबह तड़के ही परिजनों ने उसका अंतिम संस्कार कर दिया। घर में दिन भर महिलाएं रोती बिलखतीं रहीं। इस संबंध में अलीनगर थानाध्यक्ष से बात की गई तो उनका कहना था कि इस तरह की कोई सूचना उन्हें प्राप्त नहीं हुई है।